ચોટીલાના હરીધામ સોસાયટીમાં રહેતા અરજદારો સુરેન્દ્રનગરની આઈટીઆઇમાં એડમીશન માટે આવ્યા હતા. ત્યારે આ પ્રક્રિયામાં ગેરરીતી થયાની અરજદાર મનીષભાઈ સામતીયાએ લેખિતમાં રજૂઆત કરી હતી. જેમાં જણાવ્યા મુજબ અમે સુરેન્દ્રનગર ITIમાં તા. 6 જુલાઇએ કોલ લેટર સાથે SI વિભાગમાં એડમીશન લેવા આવ્યા હતા. પરંતુ અમારો નંબર હોવા છતા એસટી કેટેગરીની એસઆઈ વિભાગની એડમીશન પ્રક્રિયા પૂર્ણ કરી દેવામાં આવી છે તેમ સંસ્થા દ્વારા જણાવ્યુ હતુ. આથી ગેરરીતી થયાની અરજદારોએ લેખિતમાં ફરિયાદ કરી હતી. આ અંગે ITIના પ્રિન્સીપાલ આર.આર.પટેલે જણાવ્યું કે, કોઇ ગેરરીતી થઇ નથી અને તેઓની રજૂઆત ધ્યાને લીધી છે.